AARHUS: Tidligt søndag morgen anmeldte en morgenfrisk borger, at han fra sit vindue kunne se en gruppe unge mennesker male graffiti ved et busstoppested på Nørregade i det centrale Aarhus.

Borgeren sendte billeder og gav præcist signalement til politiet, som satte en jagt i gang. En patrulje var kort efter i området for at lede efter de unge hærværksmænd.

Desværre for gerningsmændene havde de efterladt sig brødkrummer i bedste Hans og Grete-stil, som politiet kunne følge. Ruten af nysprayede "tags", som gerningsmændene tilsyneladende var gået, ledte betjentene ned af Klostertorv. Her var der sprayet "tags" på elbokse og husmure ned ad gaden, og som svarede til de tags, som var malet på Nørregade.